ร้านครัวสุวรรณา ไทย-เวียดนาม ตั้งอยู่ที่ชั้น 2 ของวังหลังพลาซ่า อยู่ใกล้กับร้านซูชิอรทัย เดินผ่านตั้งหลายครั้งแล้วแต่ยังไม่ได้แวะเข้าไปสักที ครั้งนี้นึกอยากกินอาหารไทยเลยเข้าไป

ตัวร้านจะเป็นห้องแอร์ มีโต๊ะอยู่พอสมควร ขายอาหารไทยและเวียดนาม แต่เป็นพวกแหนมเนือง หมูยอ เปาะเปี๊ยะ ประมาณนี้ค่ะ อาหารก็จะมีทั้งกับข้าวและอาหารจานเดียว ราคาไม่แพงมาก 

สำหรับวันนี้เราสั่ง ยำถั่วพู ต้มยำรวมมิตร เปาะเปี๊ยะทอด และข้าวเปล่า ตัวยำถั่วพูอร่อยดีค่ะ มีมะพร้าวคั่วด้วย กุ้งใส่มาหลายตัวอยู่ รสชาตินัวๆ เบาๆ ไม่จัดมาก สำหรับคนทานรสจัดอาจจะไม่ถูกใจมากนัก จานนี้ 100 บาทค่ะ ต้มยำรวมมิตรก็อร่อยดีค่ะ แต่รสไม่จัดมาก ของทะเลสดใช้ได้ ไม่คาว 130 บาทค่ะ ส่วนเปาะเปี๊ยะ อันนี้เป็นไส้วุ้นเส้น มีกลิ่นพริกไทยหอมๆ รสชาติบางๆ ทอดมาได้กรอบดี 100 บาทค่ะ อาหารได้ค่อนข้างเร็ว อร่อย ไม่แพง รวมทั้งหมด 350 บาทได้ค่ะ สำหรับทาน 2 คน